知宗柑詩用韵頗險予既和之復取所未用之韵續賦一首三十韵
作者：王十朋
朝代：宋

paragraphs: 書閲揚州貢，功觀禹化覃。
香苞分橘柚，秋色動江潭。
破暑花凝雪，凌寒葉染藍。
金衣愛子照，珠實碧波涵。
未上諸侯計，曾聞四浩談。
顔歡陸績母，業世李衡男。
送客愈吟桂，記時坡詠儋。
洞庭夸浙右，溫郡冠江南。
節物清霜重，家山綠蒂含。
青黄出籬落，朱綠耀林嵐。
昔貢千金顆，遥馳萬里函。
新宜薦寢廟，香可供瞿曇。
夔子那能比，羅浮未許叅。
何人傳黄陸，端類列非聃。
在品寧爲四，蒙恩或賜三。
鄉情寄初熟，旅况憶幽探。
嘉拜親開合，珍藏凈洗甔。
行將解印綬，歸種當田蠶。
根向橫陽覓，泥尋斥鹵檐。
荒蕪耘徑草，封植伴溪楠。
不用千頭富，聊資一餉湛。
茅齋闢杜甫，仙井汲蘇躭。
佳境妙餐蔗，閑庭勝蒔苷。
雁行三峽荔，奴視四明蚶。
欲繼花爲譜，應同柳駐驂。
禦偷籬著棘，愁凍灌添泔。
掩映青雲葉，光華碧玉篸。
釀成浮甕蟻，蒸辟蠹書蟫。
護蒂期存乳，留皮欲去痰。
恨無親可遺，松慘白巖庵。